Chevrolet Suburban

Το Chevrolet Suburban (Σεβρολέ Σαμπέρμπαν) είναι ένα εξαιρετικά μεγάλων διαστάσεων SUV αυτοκίνητο, που παράγεται από την αμερικανική αυτοκινητβιομηχανία Chevrolet. Η ονομασία Suburban («Προαστειακό») εισήχθη για πρώτη φορά το 1934, για τη σεζόν (model year) του 1935, με αποτέλεσμα να είναι το μεγαλύτερης χρονικής διάρκειας, διαρκούς παραγωγής, όνομα στην ιστορία της παγκόσμιας αυτοκίνησης. Παραδοσιακά, είναι ένα από τα πλέον κερδοφόρα μοντέλα ολόκληρου του ομίλου της General Motors. Το αρχικό Suburban του 1934 ήταν ένα από τα πρώτα, διεθνώς, μοντέλα station wagon με πλήρως μεταλλικό αμάξωμα. Σήμερα βρίσκεται στη 12η γενιά του, η οποία εισήχθη στην αγορά των ΗΠΑ την άνοιξη του 2020 και προσφέρεται με επιλογή ανάμεσα σε δύο κινητήρες V8 βενζίνης, κυβισμού 5.3 λίτρων και 6.2 λίτρων, και έναν κινητήρα ντίζελ 3.0 turbo και 6-κύλινδρο σε σειρά (I6).

Συγγενικά μοντέλα 

Το Suburban παράγεται, επίσης, και από την εταιρεία GMC, επίσης θυγατρική του ομίλου της General Motors, ως GMC Yukon XL. Πρακτικώς, το Yukon XL είναι μια παράλληλη έκδοση, με διαφορετική εξωτερική αισθητική και λίγο πληρέστερο εξοπλισμό. Στο παρελθόν, παραγόταν με το ίδιο όνομα και μόνο με διαφορετικό σήμα, αλλά από το 1999 η General Motors μετονόμασε το GMC Suburban σε GMC Yukon XL, ονομασία που προήλθε από την περιοχή Γιούκον του βόρειου Καναδά. Επιπρόσθετα, από τον Ιανουάριο του 2003 και η Cadillac, επίσης θυγατρική του ίδιου ομίλου, προσφέρει μια δική της εκδοχή, την Escalade ESV, που έχει εξωτερική αισθητική αντίστοιχη με των άλλων μοντέλων της εταιρείας Cadillac και πολύ πληρέστερο εξοπλισμό, σε βαθμό που θεωρείται επίσημα ως SUV μοντέλο πολυτελείας.

Στο μεγαλύτερο διάστημα της πρόσφατης ιστορίας, το Suburban ήταν μια εκδοχή station wagon των μεγάλων pick-up της Chevrolet, μεταξύ των οποίων το Chevrolet C/K και το Chevrolet Silverado. Από τη δεκαετία του 1990, το Suburban είναι η επίσημη εκδοχή SUV με μακρύτερο μεταξόνιο του ήδη μεγάλων διαστάσεων SUV Chevrolet Tahoe, αν και συνεχίζει να συγγενεύει και με το pick-up Chevrolet Silverado.

Διαθεσιμότητα 

Εμπορικώς, το Chevrolet Suburban είναι διαθέσιμο στις ΗΠΑ, στον Καναδά, στο Μεξικό, στην Κεντρική Αμερική, στη Δομινικανή Δημοκρατία, στη Χιλή, στη Βολιβία, στο Περού, στη Μιανμάρ, στο Λάος, στην Ανγκόλα, στις Φιλιππίνες και στη Μέση Ανατολή, εκτός του Ισραήλ. Αντιθέτως, η παράλληλη έκδοση GMC Yukon XL πωλείται μόνο στις ΗΠΑ, στον Καναδά, στο (ξεκινώντας από το 2020) Μεξικό και στη Μέση Ανατολή, εκτός του Ισραήλ.

Για ένα πολύ σύντομο χρονικό διάστημα, από τον Φεβρουάριο του 1998 έως τον Ιανουάριο του 2001, το Suburban είχε διατεθεί και στην Αυστραλία και στη Νέα Ζηλανδία με το σήμα της Holden, με δεξιοτίμονη τροποποίηση εισαγόμενων αντιτύπων από αυτά που παράγονταν στο Σιλάο, Μεξικό. Συνολικά πωλήθηκαν μόλις 746 αντίτυπα αυτής της εκδοχής (460 βενζίνης και 286 ντίζελ), με αποτέλεσμα τη σύντομη διακοπή της.

Αναφορές

Βιβλιογραφία 
 John Gunnell: Standard Catalog of Chevrolet Trucks. Krause publications, 1995, ISBN 0-87341-364-4.
 Brad DeLong: 4-Wheel Freedom. Paladin Press, 1996, ISBN 0-87364-891-9.
 The Car Design yearbook 5. Merrell, 2006, ISBN 978-1-85894-318-3.

Εξωτερικοί σύνδεσμοι 

 Η επίσημη Αμερικανική ιστοσελίδα του Chevrolet Suburban
 Η επίσημη Καναδική ιστοσελίδα του Chevrolet Suburban
 consumerguide.com/ 2000-2006 Chevrolet Tahoe and Suburban review
 consumerguide.com/ 2007-2014 Chevrolet Suburban review
 consumerguide.com/ 2015-2020 Chevrolet Suburban review

Αυτοκίνητα SUV
Αμερικανικά αυτοκίνητα
Suburban